མི་མང་པོས་འབྲོག་ས་ནས་མི་ལོ་མང་པོར་མི་ཚེ་ཇི་ལྟར་བཏང་བ་ནི་ཅི་ཡང་བཤད་རྒྱུ་མེད་པའི་སྤྱིར་བཏང་གི་སྐད་ཆ་ཞིག་རེད།དེ་ལྟར་རྒས་ནས་ཤི་བའང་སྤྱིར་བཏང་གི་གོམས་སྲོལ་ཞིག་རེད།འབྲོག་ས་ནས་མཚན་ཞག་ཐེངས་ཤིག་ལ་བསྡད་པ་དང་།ས་དེ་ནས་དུས་ཚོད་གཅིག་དང་།ཡང་ན་སྐར་ཆ་འགར་གཉིད་པ་ནི་ཚོད་ཚོད་ལ་མི་ལོ་མང་པོ་ཞིག་ཕར་བསྐྱལ་བ་དང་མཚུངས།གྲོང་ཁྱེར་ནས་མཚན་ཞག་ཅིག་ལ་ཆང་བཏུང་སྟེ་སྐད་ཆ་གློད་པ་ནི།གནའ་མི་མང་པོ་ཞིག་ཇག་ལ་འགྲོ་ཚུལ་དང་མཚུངས།ངས་དེ་ལྟར་དོན་དག་མང་པོ་ཞིག་དྲན་བཞིན་ཁང་མིག་འདིའི་ནང་ནས་ཕྱི་རོལ་གྱི་ཤིང་སྡོང་ལ་ཡང་ཡང་བལྟས།དེའི་སྟེང་གི་བྱིའུ་དང་ལོ་མ།ནམ་མཁའ་དང་ས་རྡུལ་ལ་དལ་མོར་བལྟས་མྱོང་།ནགས་སྡོང་མང་པོ་ཞིག་གསར་དུ་འབུས་ཏེ་སླར་ཡང་ས་རྡུལ་དང་མཉམ་དུ་ཡལ་འགྲོ།རླུང་བུ་གྲང་མོ་ཞིག་ས་ཁང་འདིའི་ནང་ལྡང་མ་མྱོང་བ་ཇི་བཞིན།འབྲོག་ས་འདི་ནས་མི་མང་པོ་ཞིག་ལུང་ཁོག་འདིའི་ཕྱི་ལ་འགྲོ་མྱོང་མེད།འགྲོ་མ་མྱོང་བའི་རྐྱེན་གྱིས་ནམ་མཁའ་སྔོན་པོ་འདིའི་འོག་ནས་ནོར་གྱི་རྗེས་སུ་འདུར་རྒྱུགས་བྱས་ཏེ་དལ་མོར་ནར་སོན་པ་ན།དགུང་ཁའི་ཉི་འོད་ཀྱི་ཁྲོད་དུ་མི་གཉིས་ཀྱི་གྲིབ་མ་གྱང་ངོགས་སུ་དེད་ཡོང་།དེ་ནས་མི་ལོ་མང་པོ་ཞིག་འགོར་རྗེས་ཀྱི་གྱང་གས་མ་དག་གི་གུད་དུ་།ཡར་སྔོན་གྱི་གྲིབ་མ་དེ་གཉིས་ལས་གྲིབ་མ་འགའ་ལྡབ་འགྱུར་གྱིས་འཕར་ཡོད་ངེས།དེའི་རྗེས་ཀྱི་མི་ལོ་མང་པོར།གྲིབ་མ་དག་གཅིག་རེ་གཉིས་རེ་བྱས་ཏེ་གར་སོང་ཆ་མེད་དུ་འགྱུར་ངེས།